《题虞少监小像》
元代·贡奎

岩壑高堂上，烟霞眼底清。向来曾寄迹，老去未忘情。

茅屋苍林掩，藤崖白道萦。远峰云际直，孤嶂水边横。

宿雨分浓澹，斜阳闪晦明。折梅惊雪坠，倚竹待风生。

岭断炊烟补，沙回甃岸倾。杂花浮野意，飞瀑送溪声。

妇馌忻鸠唤，儿耕感犊鸣。揽衣随处坐，曳杖有时行。

拄笏曾招爽，投簪每惧盈。他年著书乐，应不愧虞卿。

作者简介：贡奎（1269—1329），字仲章，宣城（今属安徽）人。生于元世祖至元六年，卒于文宗天历二年，年六十一岁，追封广陵郡侯，谥文靖。